CELEX: 32022R0511
Language: el
Date: 2022-03-30 00:00:00
Title: Εκτελεστικός κανονισμός (ΕΕ) 2022/511 της Επιτροπής της 30ής Μαρτίου 2022 για την παράταση της παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι μηχανότρατες τύπου «volantina» που αλιεύουν στα χωρικά ύδατα της Σλοβενίας

31.3.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 103/7
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/511 ΤΗΣ ΕΠΙΤΡΟΠΗΣ
         της 30ής Μαρτίου 2022
         για την παράταση της παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι μηχανότρατες τύπου «volantina» που αλιεύουν στα χωρικά ύδατα της Σλοβενίας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1967/2006 του Συμβουλίου, της 21ης Δεκεμβρίου 2006, σχετικά με μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα, την τροποποίηση του κανονισμού (ΕΟΚ) αριθ. 2847/93 και την κατάργηση του κανονισμού (ΕΚ) αριθ. 1626/94 (1), και ιδίως το άρθρο 13 παράγραφος 5,
         Εκτιμώντας τα ακόλουθα:
         
                     (1)
                  
                  
                     Το άρθρο 13 παράγραφος 1 του κανονισμού (ΕΚ) αριθ. 1967/2006 απαγορεύει τη χρήση συρόμενων εργαλείων εντός 3 ναυτικών μιλίων από την ακτή ή εντός αποστάσεως από την ακτή μέχρι την ισοβαθή των 50 μέτρων στην περίπτωση που το βάθος αυτό συναντάται σε μικρότερη απόσταση από την ακτή.
                  
               
                     (2)
                  
                  
                     Κατόπιν αιτήματος κράτους μέλους, η Επιτροπή δύναται να επιτρέψει παρέκκλιση από το άρθρο 13 παράγραφος 1 του κανονισμού (ΕΚ) αριθ. 1967/2006, υπό την προϋπόθεση ότι πληρούται μια σειρά από όρους που προβλέπονται στο άρθρο 13 παράγραφοι 5 και 9.
                  
               
                     (3)
                  
                  
                     Με τον εκτελεστικό κανονισμό (ΕΕ) αριθ. 277/2014 της Επιτροπής χορηγήθηκε για πρώτη φορά έως τις 23 Μαρτίου 2017 παρέκκλιση από το άρθρο 13 παράγραφος 1 πρώτο εδάφιο για τη χρήση μηχανοτρατών τύπου «volantina» στα χωρικά ύδατα της Σλοβενίας, σε βάθος μικρότερο των 50 μέτρων, στην περιοχή που βρίσκεται μεταξύ 1,5 και 3 ναυτικών μιλίων από την ακτή (2).
                  
               
                     (4)
                  
                  
                     Παράταση της παρέκκλισης χορηγήθηκε έως τις 27 Μαρτίου 2020 με τον εκτελεστικό κανονισμό (ΕΕ) 2017/2383 της Επιτροπής (3).
                  
               
                     (5)
                  
                  
                     Στις 28 Φεβρουαρίου 2020 η Επιτροπή έλαβε αίτηση από τη Σλοβενία για παράταση της παρέκκλισης πέραν της 27ης Μαρτίου 2020. Η Σλοβενία υπέβαλε σχέδιο του νέου σχεδίου διαχείρισης και έκθεση σχετικά με την παρακολούθηση και την εφαρμογή του σχεδίου διαχείρισης που αιτιολογεί την παράταση της παρέκκλισης, υπό το πρίσμα των απαιτήσεων του κανονισμού (ΕΚ) αριθ. 1967/2006 και του κανονισμού (ΕΕ) 2019/1241 του Ευρωπαϊκού Κοινοβουλίου και του Συμβουλίου (4). Το αίτημα αφορά σκάφη με ιστορικό άνω των πέντε ετών στον εν λόγω τύπο αλιείας, για τα οποία δεν προβλέπεται καμία μελλοντική αύξηση της αλιευτικής προσπάθειας και τα οποία δραστηριοποιούνται στο πλαίσιο επικαιροποιημένου σχεδίου διαχείρισης που εγκρίθηκε από τη Σλοβενία στις 18 Αυγούστου 2021 (5) σύμφωνα με το άρθρο 19 παράγραφος 2 του κανονισμού (ΕΚ) αριθ. 1967/2006. Τα εν λόγω σκάφη περιλαμβάνονται σε κατάλογο που κοινοποιήθηκε στην Επιτροπή σύμφωνα με τις απαιτήσεις του άρθρου 13 παράγραφος 9 του κανονισμού (ΕΚ) αριθ. 1967/2006.
                  
               
                     (6)
                  
                  
                     Η ολομέλεια της Επιστημονικής, Τεχνικής και Οικονομικής Επιτροπής Αλιείας (ΕΤΟΕΑ) (6) που πραγματοποιήθηκε από τις 6 έως τις 10 Ιουλίου 2020, επανεξέτασε το επικαιροποιημένο σχέδιο και τους όρους για την παρέκκλιση. Η ΕΤΟΕΑ κατέληξε στο συμπέρασμα ότι το επικαιροποιημένο σχέδιο είναι πλήρες και καλύπτει τις περισσότερες από τις παρατηρήσεις που είχε προηγουμένως διατυπώσει η ΕΤΟΕΑ. Με βάση τις νέες πληροφορίες που παρέσχε η Σλοβενία, η ΕΤΟΕΑ κατέληξε στο συμπέρασμα ότι εξακολουθούν να πληρούνται οι όροι για την παρέκκλιση.
                  
               
                     (7)
                  
                  
                     Η παρέκκλιση που ζητεί η Σλοβενία συνάδει με τους όρους που προβλέπονται στο άρθρο 13 παράγραφοι 5 και 9 του κανονισμού (ΕΚ) αριθ. 1967/2006.
                  
               
                     (8)
                  
                  
                     Συγκεκριμένα, υπάρχουν ειδικοί γεωγραφικοί περιορισμοί, καθώς τα χωρικά ύδατα της Σλοβενίας δεν φτάνουν σε κανένα σημείο σε βάθος 50 μέτρων. Ελλείψει παρέκκλισης, οι μηχανότρατες τύπου «volantina» θα μπορούσαν επομένως να αλιεύουν μόνο πέραν των 3 ναυτικών μιλίων από την ακτή, όπου τα αλιευτικά πεδία περιορίζονται σημαντικά από μια περιοχή που χρησιμοποιείται από τις εμπορικές οδούς ναυσιπλοΐας.
                  
               
                     (9)
                  
                  
                     Το σχέδιο διαχείρισης περιέχει όλους τους σχετικούς ορισμούς για τον εν λόγω τύπο αλιείας και εγγυάται ότι δεν θα υπάρξει καμία μελλοντική αύξηση της αλιευτικής προσπάθειας, δεδομένου ότι οι άδειες αλιείας θα εκδοθούν μόνο για 12 συγκεκριμένα σκάφη τα οποία διαθέτουν ήδη άδεια αλιείας από τη Σλοβενία.
                  
               
                     (10)
                  
                  
                     Η αλιεία με τράτες τύπου «volantina», ένας μεικτός τύπος αλιείας, δεν είναι δυνατή με άλλα αλιευτικά εργαλεία εκτός από την μεγαλύτερου βάρους «tartana», η οποία θα μπορούσε, ωστόσο, να έχει ως συνέπεια μεγαλύτερη επαφή με τον θαλάσσιο βυθό και την αλίευση μεγαλύτερων ποσοτήτων βενθοπελαγικών ειδών και δεν παρεμποδίζει άλλα εργαλεία εκτός από τράτες, γρίπους ή παρόμοια συρόμενα δίχτυα. Επιπλέον, η αλιεία με τράτα «volantina» δεν έχει σημαντικές επιπτώσεις στο θαλάσσιο περιβάλλον, συμπεριλαμβανομένων των προστατευόμενων ενδιαιτημάτων, καθώς η ΕΤΟΕΑ επισήμανε ότι αυτή χρησιμοποιείται για αλιευτικές δραστηριότητες σε λασπώδεις ζώνες, που δεν ασκούνται επάνω από ευαίσθητα ενδιαιτήματα, και τα ποσοστά απορρίψεων είναι χαμηλά.
                  
               
                     (11)
                  
                  
                     Η παρέκκλιση που ζητήθηκε από τη Σλοβενία αφορά περιορισμένο αριθμό σκαφών, δηλαδή μόνο 12 σκάφη. Οι αριθμοί νηολογίου των εν λόγω σκαφών προσδιορίζονται στο σχέδιο διαχείρισης.
                  
               
                     (12)
                  
                  
                     Οι σχετικές αλιευτικές δραστηριότητες πληρούν τις προϋποθέσεις του άρθρου 4 παράγραφος 1 του κανονισμού (ΕΚ) αριθ. 1967/2006, το οποίο επιτρέπει, κατά παρέκκλιση, την αλιεία επάνω από προστατευόμενα ενδιαιτήματα υπό ορισμένες προϋποθέσεις, εφόσον η αλιεία έχει ως αποτέλεσμα τα χρησιμοποιούμενα εργαλεία να μην αγγίζουν τον βυθό με θαλάσσια βλάστηση.
                  
               
                     (13)
                  
                  
                     Η αιτούμενη παρέκκλιση είναι σύμφωνη με το άρθρο 8 παράγραφος 1 στοιχείο η) του κανονισμού (ΕΚ) αριθ. 1967/2006, όπως αντικαταστάθηκε από το άρθρο 8 παράγραφος 1 και το παράρτημα ΙΧ μέρος Β τμήμα I του κανονισμού (ΕΕ) 2019/1241, δεδομένου ότι αφορά μηχανότρατες που αλιεύουν με ελάχιστο μέγεθος ματιών 40 mm.
                  
               
                     (14)
                  
                  
                     Οι σχετικές αλιευτικές δραστηριότητες πληρούν τις προϋποθέσεις του άρθρου 9 παράγραφος 3 του κανονισμού (ΕΚ) αριθ. 1967/2006, όπως αντικαταστάθηκε από το άρθρο 8 παράγραφος 1 και το παράρτημα ΙΧ μέρος Β τμήμα I του κανονισμού (ΕΕ) 2019/1241, δεδομένου ότι στη συνάρθρωση διχτυών τύπου «volantina» το ελάχιστο άνοιγμα τετράγωνων ματιών είναι 40mm.
                  
               
                     (15)
                  
                  
                     Οι μηχανότρατες τύπου «volantina» δεν στοχεύουν στην αλίευση κεφαλόποδων. Η ΕΤΟΕΑ σημείωσε ότι τα προερχόμενα από τον εν λόγω τύπο αλιείας αλιεύματα κεφαλόποδων δεν είναι αμελητέα, και κατέληξε στο συμπέρασμα ότι, με βάση την τελευταία έκθεση εφαρμογής του σχεδίου, τα κεφαλόποδα αντιπροσωπεύουν πολύ μικρή, μόνον, ποσότητα των συνολικών αλιευμάτων των εν λόγω ειδών στην περιοχή.
                  
               
                     (16)
                  
                  
                     Το σχέδιο διαχείρισης της Σλοβενίας περιλαμβάνει μέτρα για την παρακολούθηση των αλιευτικών δραστηριοτήτων, όπως προβλέπεται στο άρθρο 13 παράγραφος 9 τρίτο εδάφιο του κανονισμού (ΕΚ) αριθ. 1967/2006 και στα άρθρα 14 και 15 του κανονισμού (ΕΚ) αριθ. 1224/2009 του Συμβουλίου (7).
                  
               
                     (17)
                  
                  
                     Οι μηχανότρατες «volantina» υπόκεινται σε ρυθμίσεις ώστε να διασφαλίζεται ότι τα αλιεύματα ειδών του παραρτήματος ΙΧ μέρος Α του κανονισμού (ΕΕ) 2019/1241 είναι ελάχιστα, σύμφωνα με τα κριτήρια του άρθρου 13 παράγραφος 9 στοιχείο γ) του κανονισμού (ΕΚ) αριθ. 1967/2006. Η ΕΤΟΕΑ σημείωσε ότι οι ποσότητες αλιευμάτων που δηλώνονται όσον αφορά τα εν λόγω είδη δεν είναι αμελητέες και κατέληξε στο συμπέρασμα ότι, δεδομένου του περιορισμένου μεγέθους της αλιείας «volantina», τα εν λόγω αλιεύματα ανέρχονται σε συνολικό όγκο μερικών δεκάδων τόνων, που αντιπροσωπεύει πολύ μικρή, μόνον, ποσότητα των συνολικών αλιευμάτων των εν λόγω ειδών στην περιοχή.
                  
               
                     (18)
                  
                  
                     Ως εκ τούτου, θα πρέπει να εγκριθεί η αιτούμενη παρέκκλιση.
                  
               
                     (19)
                  
                  
                     Η Σλοβενία θα πρέπει να υποβάλει έκθεση στην Επιτροπή εγκαίρως και σύμφωνα με το σχέδιο παρακολούθησης που προβλέπεται στο σχέδιο διαχείρισης της Σλοβενίας.
                  
               
                     (20)
                  
                  
                     Ο περιορισμός της διάρκειας της παρέκκλισης θα επιτρέψει την ταχεία λήψη διορθωτικών μέτρων διαχείρισης σε περίπτωση που από την έκθεση στην Επιτροπή προκύψει ότι η κατάσταση διατήρησης των υπό εκμετάλλευση αποθεμάτων είναι κακή, ενώ παράλληλα θα προσφέρει περιθώριο βελτίωσης της επιστημονικής βάσης που θα επιτρέψει τη βελτίωση του σχεδίου διαχείρισης.
                  
               
                     (21)
                  
                  
                     Δεδομένου ότι η παρέκκλιση που χορηγήθηκε με τον εκτελεστικό κανονισμό (ΕΕ) 2017/2383 έληξε στις 27 Μαρτίου 2020, προκειμένου να διασφαλιστεί η νομική συνέχεια, ο παρών κανονισμός θα πρέπει να εφαρμόζεται από τις 28 Μαρτίου 2020. Για λόγους ασφάλειας δικαίου, ο παρών κανονισμός θα πρέπει να αρχίσει να ισχύει επειγόντως.
                  
               
                     (22)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αλιείας και υδατοκαλλιέργειας,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Παρέκκλιση
            Το άρθρο 13 πρώτο εδάφιο του κανονισμού (ΕΚ) αριθ. 1967/2006 δεν εφαρμόζεται εντός των χωρικών υδάτων της Σλοβενίας, ανεξαρτήτως βάθους, μεταξύ 1,5 και 3 ναυτικών μιλίων από την ακτή, όσον αφορά τις τράτες τύπου «volantina» οι οποίες χρησιμοποιούνται από σκάφη τα οποία πληρούν τις ακόλουθες προυποθέσεις:
            
                        α)
                     
                     
                        φέρουν τον αριθμό νηολογίου που αναφέρεται στο σλοβενικό σχέδιο διαχείρισης που εγκρίθηκε από τη Σλοβενία σύμφωνα με το άρθρο 19 παράγραφος 2 του κανονισμού (ΕΚ) αριθ. 1967/2006,
                     
                  
                        β)
                     
                     
                        διαθέτουν ιστορικό στο εν λόγω είδος αλιείας άνω των πέντε ετών και δεν προβλέπεται αύξηση της αλιευτικής προσπάθειας για αυτά στο μέλλον·
                     
                  
                        γ)
                     
                     
                        διαθέτουν άδεια αλιείας και δραστηριοποιούνται στο πλαίσιο του σχεδίου διαχείρισης που εγκρίθηκε από τη Σλοβενία σύμφωνα με το άρθρο 19 παράγραφος 2 του κανονισμού (ΕΚ) αριθ. 1967/2006.
                     
                  
         
            Άρθρο 2
            Σχέδιο παρακολούθησης και υποβολή έκθεσης
            Η Σλοβενία υποβάλλει στην Επιτροπή, εντός τριών ετών από την έναρξη ισχύος του παρόντος κανονισμού, έκθεση που συντάσσεται σύμφωνα με το σχέδιο παρακολούθησης το οποίο ορίζεται στο σχέδιο διαχείρισης που αναφέρεται στο άρθρο 1.
         
         
            Άρθρο 3
            Έναρξη ισχύος και περίοδος εφαρμογής
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 28 Μαρτίου 2020 έως τις 27 Μαρτίου 2023.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 30 Μαρτίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  Κανονισμός (ΕΚ) αριθ. 1967/2006 του Συμβουλίου, της 21ης Δεκεμβρίου 2006, σχετικά με μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα, την τροποποίηση του κανονισμού (ΕΟΚ) αριθ. 2847/93 και την κατάργηση του κανονισμού (ΕΚ) αριθ. 1626/94 (ΕΕ L 409 της 30.12.2006, σ. 11).
         
            (2)  Εκτελεστικός κανονισμός (ΕΕ) αριθ. 277/2014 της Επιτροπής, της 19ης Μαρτίου 2014, για τη θέσπιση παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι μηχανότρατες τύπου «volantina» που αλιεύουν στα χωρικά ύδατα της Σλοβενίας ( ΕΕ L 82 της 20.3.2014, σ. 1).
         
            (3)  Εκτελεστικός κανονισμός (ΕΕ) 2017/2383 της Επιτροπής, της 19ης Δεκεμβρίου 2017, για την παράταση της παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι μηχανότρατες τύπου «volantina» που αλιεύουν στα χωρικά ύδατα της Σλοβενίας (ΕΕ L 340 της 20.12.2017, σ. 32).
         
            (4)  Κανονισμός (ΕΕ) 2019/1241 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με τη διατήρηση αλιευτικών πόρων και την προστασία θαλάσσιων οικοσυστημάτων μέσω τεχνικών μέτρων, την τροποποίηση των κανονισμών (ΕΚ) αριθ. 1967/2006, (ΕΚ) αριθ. 1224/2009 του Συμβουλίου και των κανονισμών (ΕΕ) αριθ. 1380/2013, (ΕΕ) 2016/1139, (ΕΕ) 2018/973, (ΕΕ) 2019/472 και (ΕΕ) 2019/1022 του Ευρωπαϊκού Κοινοβουλίου και του Συμβουλίου και την κατάργηση των κανονισμών (ΕΚ) αριθ. 894/97, (ΕΚ) αριθ. 850/98, (ΕΚ) αριθ. 2549/2000, (ΕΚ) αριθ. 254/2002, (ΕΚ) αριθ. 812/2004 και (ΕΚ) αριθ. 2187/2005 του Συμβουλίου (ΕΕ L 198 της 25.7.2019, σ. 105).
         
            (5)  Απόφαση αριθ. 34200-2/2021/3 της 18.8.2021.
         
            (6)  Επιστημονική, Τεχνική και Οικονομική Επιτροπή Αλιείας (ΕΤΟΕΑ) – 64η έκθεση ολομέλειας (PLEN-20-02). Υπηρεσία Εκδόσεων της Ευρωπαϊκής Ένωσης, Λουξεμβούργο, 2020, ISBN 978-92-76-21081-8, doi:10.2760/325560, JRC121501 (https://stecf.jrc.ec.europa.eu/documents/43805/2684997/STECF+PLEN+20-02.pdf/0a7b5693-d2ad-433f-b24d-9cc7732fe1f8)
         
            (7)  Κανονισμός (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (ΕΕ L 343 της 22.12.2009, σ. 1).